b'\n_START_ARTICLE_\nGirait\xc4\x97s ginkluot\xc4\x97s gamykla\n_START_PARAGRAPH_\nAB Girait\xc4\x97s ginkluot\xc4\x97s gamykla (GGG)\xc2\xa0\xe2\x80\x93 Lietuvos \xc5\xa1ovini\xc5\xb3 gamykla, \xc4\xafkurta 2000\xc2\xa0m. Gamyklos biuras, sand\xc4\x97liai, laboratorijos, \xc5\xa1audyklos bei kitos patalpos yra Kauno rajone, Girait\xc4\x97s kaime, netoli Kauno miesto ribos.\n_START_SECTION_\nIstorija\n_START_PARAGRAPH_\nGirait\xc4\x97s ginkluot\xc4\x97s gamykla buvo \xc4\xafkurta 2000\xc2\xa0m. iki 2001\xc2\xa0m. pastatyti pastatai, sumontuota \xc5\xa1iuolaikin\xc4\x97 \xc4\xafranga, \xc4\xafdiegtos reikalingos technologijos, pagaminti pirmieji \xc5\xa1ovini\xc5\xb3 pavyzd\xc5\xbeiai. 2002\xc2\xa0m. pardavimui prad\xc4\x97ti gaminti 5,56x45\xc2\xa0mm, 7,62x51\xc2\xa0mm, 7,62x39\xc2\xa0mm \xc5\xa1oviniai ir visi jiems reikalingi metalo komponentai. Taip pat \xc4\xafdiegta integruota kokyb\xc4\x97s vadybos sistema pagal ISO 9001:2000 ir ISO 14001:1996 standartus. Paskutinis kokyb\xc4\x97s sistemos auditas atliktas pagal naujausius ISO 9001:2008 ir ISO 14001:2004 standartus._NEWLINE_2005\xc2\xa0m. dviej\xc5\xb3 tip\xc5\xb3 \xc5\xa1ovinius vienu metu i\xc5\xa1band\xc5\xbeius NATO Europos regioniniame bandym\xc5\xb3 centre, GGG gavo teis\xc4\x99 gaminamus \xc5\xa1ovinius 5,56x45 GP21 (SS109) ir 7,62x51 GP11 (M80) \xc5\xbeym\xc4\x97ti NATO pakei\xc4\x8diamumo \xc5\xbeenklu, nurodan\xc4\x8diu atitikim\xc4\x85 NATO standart\xc5\xb3 reikalavimams. nuo 2006\xc2\xa0m. daugiau nei 90 proc. metin\xc4\x97s pagaminamos produkcijos eksportuojama NATO ir kit\xc5\xb3 \xc5\xa1ali\xc5\xb3 karin\xc4\x97ms paj\xc4\x97goms, specialiosioms strukt\xc5\xabroms ir kitoms institucijoms.\n_START_SECTION_\nVeikla\n_START_PARAGRAPH_\nModern\xc5\xabs \xc4\xafrengimai, naujausios technologijos, kvalifikuotas personalas, keli\xc5\xb3 etap\xc5\xb3 kokyb\xc4\x97s kontrol\xc4\x97s sistema u\xc5\xbetikrina kokybi\xc5\xa1k\xc5\xb3 \xc5\xa1ovini\xc5\xb3 gamyb\xc4\x85. GGG specializuojasi 5,56x45 GP21 (SS109) ir 7,62x51 GP11 (M80) \xc5\xa1ovini\xc5\xb3 bei j\xc5\xb3 metalini\xc5\xb3 komponent\xc5\xb3 gamyboje. \xc5\xa0oviniai gaminami pagal NATO arba sugrie\xc5\xbetintus klient\xc5\xb3 reikalavimus. \xc4\xaemon\xc4\x97s laboratorijose naudojama moderni kompiuterizuota \xc4\xafranga. Prie \xc5\xa0ovini\xc5\xb3 kokyb\xc4\x97s laboratorijos \xc4\xafrengtos dvi dengtos \xc5\xa1audyklos\xc2\xa0\xe2\x80\x93 580\xc2\xa0m ilgio \xc5\xa1audykla balistiniams bandymams ir 50\xc2\xa0m ilgio \xc5\xa1audykla funkciniams bandymams._NEWLINE_Dabar Lietuvos Respublikos \xc5\xaakio ministerija valdo 100\xc2\xa0% AB Girait\xc4\x97s ginkluot\xc4\x97s gamyklos akcij\xc5\xb3, kuri\xc5\xb3 nominali vert\xc4\x97\xc2\xa0\xe2\x80\x93 21,5 mln. lit\xc5\xb3.  2009\xc2\xa0m. akcijos perimtos i\xc5\xa1 Ginkl\xc5\xb3 fondo 2009\xc2\xa0m. liepos m\xc4\x97n. LR Vyriausyb\xc4\x97s nutarimu._NEWLINE_Girait\xc4\x97s ginkluot\xc4\x97s gamykl\xc4\x85 saugo Lietuvos \xc5\xa1auli\xc5\xb3 S\xc4\x85jungos Objekt\xc5\xb3 apsaugos b\xc5\xabrys.'